מדוע יש אנשים אשר מצליחים להגשים את שאיפותיהם ויעדיהם וזוכים בחיים של סיפוק והגשמה בעוד אחרים צועדים מכשלון לכשלון ונידונים לחיים של אכזבות ומפח נפש? מדוע ישנם אנשים אשר "הכול הולך להם" ונדמה כאילו המזל הוא ידידם הטוב ביותר בעוד אצל אחרים "שום דבר לא מצליח" וכל דבר בו הם נוגעים כאילו נדון מראש לכשלון? ובכלל, מה עושה אדם אחד למצליחן ואדם שני למפסידן?
ד"ר ראסל קונוול היה מחנך אמריקאי ידוע אשר חי בסוף המאה ה 19 - וראשית המאה העשרים. ד"ר קונוול התפרסם בכך שיסד בפילדלפיה אוניברסיטה מיוחדת במינה. אוניברסיטה זו שמה לה למטרה לאפשר חינוך אקדמי לנערים ונערות שגדלו במשפחות מצוקה ובשכונות עוני.
בעזרת שיטות החינוך המיוחדות שלו ובתקציבים זעומים הצליח ד"ר קונוול להפוך אותם סטודנטים חסרי רקע חינוכי הולם לאנשים מצליחים אשר רבים מהם עשו חיל בעולם הניהול והעסקים האמריקאי ופיתחו קריירות משגשגות בתחום הציבורי.
ד"ר קונוול ידע איך הופכים מפסידנים למצליחנים.
לפני שנים, כאשר נתגלו שדות היהלומים הראשונים באפריקה, התעוררה בכל היבשת קדחת של חיפוש יהלומים. קדחת זו התפשטה כמו אש בשדה קוצים וגרמה לאנשים רבים לעסוק בחיפוש יהלומים. כמה מאותם אנשים אכן גילו מירבצי יהלומים והפכו למיליונרים בין לילה.
באותה תקופה התגורר במרכז אפריקה איכר כושי צעיר בשם לאמאר. היתה לו חווה חקלאית והוא התפרנס מן האדמה שהיתה בבעלותו. באותו זמן הגיעו גם אל מקום מושבו של לאמאר השמועות על מציאת יהלומים ולאמאר נכבש על ידי השאיפה להפוך למיליונר בין לילה. קדחת היהלומים אחזה בלאמאר והפכה עד מהרה לאובססיה עד אשר הוא החליט יום אחד למכור את החווה שלו ולצאת לחפש יהלומים.
לאחר שסיים את תהליך מכירת החווה הוא ארז כמה מטלטלין, נפרד ממשפחתו ויצא לדרך בחיפוש אחר האבנים הנוצצות.
החיפושים היו ארוכים ומלאי תלאות. הוא נדד על פני היבשת, חצה הרים ונהרות, נלחם בחרקים מציקים ובחיות טרף. לעיתים קרובות נאלץ ללון בחוץ על קרקע קשה כשהוא מתמודד עם הבוץ והקרה.
לאמאר המשיך בחיפושיו יום אחר יום, שבוע אחר שבוע, אבל הוא לא גילה שום יהלומים. לבסוף אזל כל כספו, הוא הפך להיות חולה ומאוכזב וחש שכל עולמו חרב עליו. עייף ומיואש הוא חש שאין עוד כל טעם לחייו ואז השליך את עצמו לנהר סוער, וטבע.
בינתיים, בחווה שהיתה בבעלותו של לאמאר, האיכר אשר רכש את החווה, היה עסוק יום אחד בעבודה בשדה כאשר הבחין באבן מוזרה למראה אשר היתה מונחת בנחל קטן שזרם בשטח החווה. אותו איכר הביא את האבן המוזרה לביתו והניחה מעל האח, למזל.
כמה חודשים אחר כך הזדמן לביתו של האיכר אורח והבחין באבן המוזרה המונחת על האח, הוא אחז באבן, התבונן בה מקרוב ואז צעק לפתע אל האיכר בהתלהבות, "האם אתה יודע שזהו יהלום? זה אחד היהלומים הגדולים ביותר שראיתי מימי".
בדיקה וחקירה העלתה שכל שטח החווה היה מכוסה ביהלומים נהדרים. למעשה, שטח החווה הפך להיות לאחד ממכרות היהלומים הגדולים בעולם ואותו איכר הפך להיות אחד האנשים העשירים ביותר באפריקה. עד כאן סיפורו של ד"ר קונוול אשר אומרים כי הוא ארוע אמיתי.
כמה טראגי ועצוב שאותו לאמאר לא עשה כל מאמץ לבדוק את מה שיש אצלו בבית, במקום זה הוא ויתר על כל מה שהיה לו והלך לחפש עושר אותו יכול היה למצוא בחצר האחורית שלו.
סיפורו של ד"ר קונוול נועד כמובן להדגיש נקודה. כדי להשיג הצלחה אינך צריך ללכת לחפש במחוזות רחוקים. בכל אחד מאיתנו טמון הפוטנציאל להצלחה. וההצלחה שלך מצויה בסביבתך הקרובה, בתחום העיסוק הנוכחי שלך, בקרב האנשים והחברות לידם אתה פועל, בתחום הכשרונות והכישורים שלך.
המידע והכללים בספר זה מבוססים על עקרונות פסיכולוגיים תקפים ומוכרים על ידי אנשי מקצוע. בספר זה "תורגמו" עקרונות אלה לשפת אנוש. מתוך מטרה שהספר יהיה לא רק כלי מעשי אלא גם קריא ומענין ויתרתי על צרוף אסמכתאות ומראי מקום המסרבלים את שטף הקריאה.
ספר זה צמח מתוך ההתענינות האישית שלי בנושא. במשך השנים סקרתי וקראתי עשרות ספרים ומאמרים הקשורים להישגיות והצלחה, ראיונות עם אנשים שהצליחו, ביוגרפיות של אנשים מצליחים, ספרי פסיכולוגיה, מחקרים בתחום הפסיכולוגיה והסוציולוגיה ותיאוריות פסיכולוגיות. בספר זה השתדלתי לגבש את עיקרי הידע אשר נצבר עד כה בנושא "הצלחה"
לכדי חטיבה מגובשת אחת. הדגש הוא על הצד המעשי. המטרה היא שספר זה יוכל לעזור לך לממש את הפוטנציאל האישי שלך כך שתוכל להשיג כל מה שתרצה בו, בחייך שלך. איני רק נאה דורש, אני גם מקיים. אני מאמין בשיטות וברעיונות הכלולים בספר זה ומישם אותם בפועל. הם הביאו לי הרבה טוב, הם שינו את חיי, ואני בטוח שהם יכולים לעזור גם לך.
אנו באים אל העולם מצויידים בכל הכלים הדרושים להשגת מצויינות והצלחה. ההבדל בין מצליחנים למפסידנים טמון בכך שהמצליחנים גילו את הדרך לממש את הפוטנציאל בעוד אשר אצל האחרים הפוטנציאל נותר רדום ובלתי ממומש. כל אחד מאיתנו מצויד בנכס רב ערך, מחשב רב עוצמה אשר כושר המיחשוב והיצירתיות שלו עולה במאות מונים על המחשב האלקטרוני החזק ביותר, נכס זה הינו המוח שלנו. לדעת פסיכולוגים, מרבית בני האדם מנצלים פחות מ 5% - מכושרו של המוח האנושי.
המצליחנים הם אלה אשר הצליחו, בין במודע ובין בצורה בלתי מודעת להשתמש בכלים השיכליים והנפשיים שלהם בצורה טובה מאחרים. ספר זה יחשוף בפניך את הדרכים והכללים למיצוי מלוא הפוטנציאל הטמון בך. הוא יתאר בפניך שיטות ורעיונות אשר סייעו לאלפי אנשים, בכל העולם, להשיג את יעדיהם ושאיפותיהם ולזכות בחיים של הגשמה עצמית ושגשוג. בקיצור, ספר זה ילמד אותך להצליח.